Den Gamle By har travlt med juleforberedelserne. I denne weekend kan man se, hvordan man parterer en gris og brygger juleøl. Og så præsenterede museet en nyhed på syv procent.

Annonce

Der var trængsel om ølhanerne i kælderen ved bryggergården i Den Gamle By lørdag formiddag, hvor museet også præsenterede lidt af en nyhed på ølfronten. Ligeledes var der stor interesse for de huse, hvor der i denne weekend serveres gris på mange måder.

Fritidsbryggerne Søren Klarskov (midt) og Ryan Bendesen (th) drøfter øl i museets brygkælder med Allan Leth Frandsen. Foto: Axel Schütt

»Det handler om juleforberedelserne, og derfor slagter vi svinet og brygger juleøllet. November blev jo netop kaldt slagtemåned i gamle dage,« fortæller projektchef Allan Leth Frandsen, Den Gamle By.

Projektchef i Den Gamle By, Allan Leth Frandsen, har lyttet til gæsternes ønsker og præsenterer nu museets egen julebryg, som man også kan købe med hjem. Foto: Axel Schütt

Lad os starte med øllet. Den Gamle Bys bryggerlaug har i 15 år brygget god øl, og mange gange har gæsterne kunnet købe smagsprøver, men fået nej, når de spurgte, om de kunne købe en øl med hjem. Det kan de nu.

»Vi lod sidste år museets gæster stemme på to forskellige øl fra bryggerlauget, og den sejrende bock satte vi så i produktion hos Niels Buchwald på Aarhus Bryghus. Den har nu lagret i seks uger og er netop blevet klar til haner og på flaske,« fortæller Allan Leth Frandsen.

Nu er det ikke sådan, at forbrugerne som sådan mangler juleøl at vælge imellem. Ifølge projektchefen findes der i dagens Danmark over 300 julebryg, hvoraf der alene sidste år kom 72 nye til. Men bryggerlauget og museet synes det var sjovt at prøve muligheden af og har brygget 2.400 flasker juleøl og fået lavet ølbrikker og små glas til begivenheden. Samtidig er ølkælderen åbnet med en udstilling om juleøllets historie samt udskænkning. Her var træbænke og borde fyldt godt op lørdag.

Annonce

»Den er godkendt«

»Den er god og rigtig hyggelig juleøl. Den er godkendt! Men hvorfor holder de ikke åbent her i kælderen hver weekend,« siger to af gæsterne i ølkælderen, Kirsten og Viggo Poulsen.

Ifølge Allan Leth Frandsen vil der faktisk været åbent med udskænkning hver weekend resten af året som et forsøg.

»Jeg tror godt, at ølkælderen kunne få nyt liv på en eller anden måde. Vi har ganske vist også åbent på Bent J, men nu prøver vi ølkælderen af, og ser hvordan det går. Og hvis vi får solgt juleøllet, overvejer vi at lave et nyt bryg næste år.«

Derfor vil der fra næste weekend også være smagsprøver på to nye øl, så man kan stemme på hvilken, der bør være årets julebryg 2017.

I denne weekend kan man også smage på andre af bryggerlaugets frembringelser. Blandt andet øllet »Regnvejrsdag i november« og samtidig brygger lauget på en juleøl baseret på en opskrift fra Karlsminde bryggeri i Nyborg, som bliver serveret i næste weekend, når julemarkedet åbner.

»Juleøllet stammer helt tilbage fra år 900, hvor Harald Hårfager, den senere konge i Norge, drikker julen ind på havet. Vikingerne holdt ikke jul, men drak jul,« fortæller Allan Leth Frandsen.

Etiketten på den nye juleøl fra Den Gamle By bærer billedet af en nisse med øl i trækrus og dermed sendes også en hilsen til den kendte julehvidtøl. Den Gamle Bys julebryg er dog 'ægte' i form af 7 procent alkohol og med en duft og smag af bl.a. lakrids.

Annonce

Gris på gaflen

Ud over øllet kan man museet rundt også smage gris i mange udgaver. Lørdag parterede slagtermester Lars Stjernholm en hel gris og forklarede undervejs. Det sker igen søndag kl. 12.30. I Bendtsens Pakhus kan modige børn og voksne smage på svingetunge, -hjerte, -ører og -kæber og få et diplom for at turde smage hele svineriet. I Eilschous Bolig serverer enken blodpølse med sirup; i Købmandsgården laver tjenestepigerne øllebrød og fedtegrever og i Havbogade laver man laver man medisterpølse som i 1927, mens kernefamilien i 1974-lejligheden får æbleflæsk.

Den Gamle By

Øl og svin

lørdag og søndag kl. 10-17